Medarbejderne har fået deres opsigelse, og firmaet mangler penge.

Det norske rederi Kystlink, der sejler mellem Hirtshals og Langesund i Norge, er i alvorlige økonomiske vanskeligheder. Samtlige medarbejdere har modtaget deres opsigelse, og rederiet har brug for en kapitalindsprøjtning på 45 millioner kroner. Det skriver nyhedsportalen maritimedanmark.dk Kystlinks bestyrelse mødes torsdag til et krisemøde, og her vil det formentlig blive besluttet, om trekantsruten mellem Hirtshals, Langesund og Strømstad skal indstilles. Som et første skridt fik samtlige 100 ansatte tirsdag deres opsigelse, og de risikerer nu at stå uden job, hvis ikke der findes en løsning i 12. time. Den nuværende hovedaktionær Taubåten er ikke villig til at skubbe ny kapital i rederiet, og det har ikke været muligt at finde en ny investor. Kystlink har haft svært ved at klare sig i konkurrencen med Color Line, som efter indsættelsen af de to superspeedfærger kan klare turen fra Hirtshals til henholdsvis Larvik og Kristiansand på godt tre timer. /ritzau/